**NOTA INFORMATIVĂ**

**la proiectul hotărârii Guvernului ,,** **Cu privire la modificarea și completarea Hotărârii Guvernului nr.377 din 25 aprilie 2018”**

|  |
| --- |
| 1. **Denumirea autorului și, după caz, a participanților la elaborarea proiectului** |
| Proiectul hotărârii de Guvern ,,Cu privire la modificarea și completarea Hotărârii Guvernului nr.377 din 25 aprilie 2018” a fost elaborat de către Ministerul Finanțelor. |
| 1. **Condițiile ce au impus elaborarea proiectului de act normativ și finalitățile urmărite** |
| Amendarea hotărârii menționate, derivă din necesitatea îmbunătățirii și optimizării procesului de coordonare a asistenței externe. În acest context, se propun următoarele modificări și completări.  Un aspect esențial care a condus la elaborarea prezentului proiect de act normativ constituie eliminarea barierelor birocratice care pot tergiversa lansarea proiectelor/programelor noi, dar și facilitarea deciziilor ce țin de extinderea, restructurarea și/sau suspendarea proiectelor/programelor de asistență externă. Proiectul prevede excluderea platformei de decizie a Secretarilor generali de stat din procesul de coordonare a asistenței externe. Experiența a demonstrat că, prevederile pct.29 și 30 din hotărâre nu sunt funcționale, în sensul neasigurării mecanismului participativ al Secretarilor generali de stat.  În acest context, se propune ca deciziile privind extinderea, restructurarea, suspendarea proiectelor/programelor de asistență financiară externă în derulare sau alte modificări necesare pentru a asigura utilizarea durabilă și eficientă a resurselor disponibile se iau de către autoritatea națională de coordonarea asistenței externe, în baza propunerilor argumentate ale coordonatorului sectorial al asistenței externe”; iar deciziile privind extinderea, restructurarea, suspendarea proiectelor/programelor de asistență tehnică externă în derulare sau alte modificări necesare pentru a asigura utilizarea durabilă și eficientă a resurselor disponibile se iau de către Cancelaria de Stat, în baza propunerilor argumentate ale coordonatorului sectorial al asistenței externe”.  Potrivit Regulamentului cu privire la organizarea și funcționarea Ministerului Finanțelor aprobat prin Hotărârea Guvernului nr.696 din 30 august 2017 „Cu privire la organizarea și funcționarea Ministerului Finanțelor”, Ministerului Finanțelor i-au fost transferate competențele, realizate anterior de către Cancelaria de Stat, în domeniul asistenței financiare externe. Întru asigurarea implementării domeniului menționat, în cadrul Ministerului Finanțelor, a fost creată Secția asistență financiară externă în cadrul Direcției investiții publice și asistență financiară externă, cu efectivul de personal în număr de 4 persoane. Ulterior, prin Hotărârea Guvernului nr.351 din 18 aprilie 2018 „Cu privire la modificarea Hotărârii Guvernului nr. 696 din 30 august 2017” numărul de unități de personal din cadrul Direcției menționate a fost completat cu 5 unități, însă până la momentul actual în cadrul Secției activează doar 4 persoane.  În acest context, luând în considerare volumul de lucru evaluat și necesitatea asigurării bunei implementări a obiectivelor propuse de către Guvern se consideră imperativ majorarea termenului de elaborare a Ghidului operațional privind coordonarea și managementul asistenței externe de la 6 luni la 8 luni. Totodată, având în vedere noul cadru normativ în vigoare, accentuăm că, Hotărârea Guvernului nr.239 din  08.04.2011 „Cu privire la crearea Consiliului Comun de Parteneriat” a devenit caducă, astfel, se propune spre abrogare.  Totodată, intrarea în vigoare a acestei hotărâri prin derogare de la art.56 alin. (1) „actele normative intră în vigoare peste o lună de la data publicării în Monitorul Oficial al Republicii Moldova sau la data indicată în textul actului normativ” din Legea cu privire la actele normative nr.100 din 22 decembrie 2017, este necesară în vederea asigurării implementării imediate a noului proces de coordonare a asistenței externe, cât și evitării blocajelor instituționale la aspectul luării deciziilor referitor la proiectele de asistență externă în derulare.  Proiectul mai prevede un șir de modificări de ordin redacțional și de clarificare. |
| 1. **Fundamentarea economico-financiară** |
| Adoptarea proiectului de hotărâre nu va implica cheltuieli financiare suplimentare asupra bugetului public național. |
| 1. **Avizarea și consultarea publică a proiectului** |
| În conformitate cu prevederile Legii nr.100 din 22.12.2017 cu privire la actele normative, Ministerul Finanțelor prezintă proiectul hotărârii de Guvern pentru avizare și consultare publică. |

**MINISTRU Octavian ARMAȘU**